In 2005 het Kate Moss die onderbaadjie weer as deel van haar ikoniese styl laat debuteer. Hierdie jaar maak die einste item weer ’n draai in die modewêreld. Kyk hier vir inspirasie oor hoe om dit saam met jou nuutste wintersklere te stileer.
Die onderbaadjie komplementeer die snyerspak, wat al ’n geruime tyd terug op die loopplanke is. Vroue draai die stereotipiese drie-stel-snyerspak wat in films net deur mans gedra word, op sy kop. Dit vertoon statig, modern en ’n tikkie sexy.
Die manlike element van hierdie item is wat dit so indrukwekkend maak. Dra dit as ’n bypassende drie-stuk vir ’n stylvolle afronding, of sonder die baadjie vir ’n sagter voorkoms.
Modehuise soos Céline het die onderbaadjie tydens Londen se modeweek ietwat boheems gestileer. Céline het ’n sterk karakter van die sewentiger jare vertoon saam met ’n romantiese bloes en uitklokdenim.
Wat is die een item om enige uitrusting ’n informeler aanslag te gee? Die betroubare T-hemp! En in hierdie geval is dit geensins anders nie. Soos Dior vir ons wys, kan jy die onderbaadjie bo-oor ’n moderne hemp met ’n slagspreuk dra.